作者:無名氏
標題:六州
內容:崇嚴配，衢室饗中宸。尋漢禮，崇唐典，襲映情文。方寶輅、羽衛星陳。藻繡填馳路，昭爛如雲。靈顧諟，德升聞。曠瑞集紛綸。承平嘉靖，收成和熟，萬方歌舞，喜氣滿青旻。成熙事、宣和輿物惟新。展宮寢，疑廟室，饗帝極尊親。罄宸慮，四海駢臻。肅簪紳。齋明際，浹人神。乾元盛則屬茲辰。皇業協華勳。房心正位，端居報政，三年美薦，廣孝福吾民。